Għeluq Festi Indipendenza 2021 Għeluq tal-Festi relatati mal-Indipendenza, b'diskorsi mill-President għar-Riċerka Politika, Martina Caruana, s-Segretarju Ġenerali Michael Piccinino, u bl-għeluq mill-Kap tal-Oppożizzjoni u tal-Partit Nazzjonalista, Bernard Grech. Il-Kap tal-Partit Nazzjonalista Bernard Grech appella lil-Laburisti li jħossuhom traduti biex jingħaqdu mal-Partit Nazzjonalista. F'diskors fuq il-Fosos tal-Furjana fl-okkażjoni ta' Jum l-Indipendenza, Grech qal li "żmien il-firda spiċċa" u li kull min f'pajjiżna irid il-bidla għandu jingħaqad mal-PN. Fid-diskors tiegħu, Bernard Grech wiegħed li jekk ikun elett Prim Ministru huwa se jkun qiegħed iżomm lill-ħaddiema kollha li jaħdmu fis-settur pubbliku. Grech ta garanzija li Gvern immexxi minnu mhu se jkun qiegħed ikeċċi lill-ebda ħaddiem. Il-Kap tal-Partit Nazzjonalista elenka wkoll sensiela ta' proposti li l-Partit Nazzjonalista ħabbar matul dawn l-aħħar ġimgħat. Grech jistieden lil Abela għal dibattitu Grech stieden lill-Prim Ministru Robert Abela biex jagħmel dibattitu miegħu. "Agħżel il-post, agħżel il-ħin, agħżel il-moderatur u ssibni hemm, għax jien ma nibżax nikkonfronta l-ideat. Flok tikkopja lill-Partit Nazzjonalista ejja ddiskuti magħna" qal Grech. Huwa stqarr li l-Partit Laburista jħobb jgħajjar lill-Partit Nazzjonalista li huwa negattiv. Grech irribatta għal dan u qal li huwa l-Partit Laburista li jsib "problema f'kull soluzzjoni li nipproponu aħna". Grech qal li hu jifem lill-poplu Malti għax f'ħajtu bata u stinka biex wasal. "Bħalek, jien ħammiġt idejja bix-xogħol u mhux bit-tixħim," qal il-Kap Nazzjonalista. "Qatt ma ħadt servizzi mill-Palazz tal-President" B'botta lejn il-Prim Ministru Robert Abela, Grech qal li huwa la qatt ħa direct orders u lanqas qatt ma ħa servizzi mill-Palazz tal-President. Il-Kap tal-Oppożizzjoni qal li huwa qiegħed jaħdem ma' kulħadd. Stqarr li din il-ġimgħa skuża ruħu mal-komunità tal-LGBTIQ għan-nuqqasijiet li l-Partit Nazzjonalista għamel fil-passat. Grech qal ukoll li huwa kburi b'kull membru tal-PN. "Il-Labour għandhom lil Rosianne Cutajar li tibża' taffaċċja lill-istituzzjonijiet Ewropej, u aħna fl-Ewropa għandna lil Roberta Metsola li tirrappreżenta l-ambizzjoni tal-Maltin u tagħmilna kburin". "Kulħadd jaf li l-grey listing tort tal-Labour" Huwa żied jgħid li kulħadd jaf li l-ħtija li Malta ġiet grey listed huwa biss tal-Partit Laburista. "Il-Gvern jista' jaħkem il-PBS iżda ċertu affarijiet ma jistax jaħbihom". Grech qal li huwa ma jibżax mill-ħuta l-kbira u m'għandux idejh marbutin. "Jien se nkun obbligat biss lejkom. Jekk intom ittuni l-fiduċja li nkun il-Prim Ministru jiena nwiegħed li f'kull deċiżjoni li nieħu mmexxi biss l-interessi tagħkom f'moħħi u f'qalbi." Grech iwiegħed sptar ġdid ta' 400 sodda Il-Kap tal-Oppożizzjoni qal li se jesplora l-possibiltà ta' ftehim ma' sptarijiet fi Franza u l-Ġermanja biex il-Maltin ikunu jistgħu jieħdu l-aħjar trattamenti għal saħħithom. Huwa wiegħed ukoll li jekk ikun Prim Ministru se jkun qiegħed jagħti l-Isptar Ġenerali t'Għawdex lura lill-Għawdxin. Wiegħed ukoll li l-PN fil-Gvern se jibni Sptar ġdid ta' 400 sodda. Huwa kompla jgħid li Malta għandha bżonn investituri serji li jinvestu f'Malta. Huwa semma' kif Malta tista' tkun hub tal-Internet fejn kumpaniji kbar bħal Amazon, Google u Facebook jiftħu uffiċini f'pajjiżna. "Flimkien nistgħu nkunu l-bidla" Fid-diskors tiegħu Grech ġabar flimkien numru ta' slogans tal-passat tal-Partit Nazzjonalista u għaqqadhom mal-islogan tal-PN għal dawn il-festi "Kun il-Bidla". "Infakkarkom li flimkien kollox possibbli. Irridu kuljum naħdmu għax-xogħol, għall-ġustizzja u għal-libertà. Dan irridu nagħmluh, għalina, għal uliedna u għal pajjiżna. Ftakru li llum iktar min qatt qabel irridu nagħżlu 'l Malta. Għinuni nkompli nagħti dan il-partit lin-nies. Flimkien nistgħu nkunu l-bidla," qal Grech. Fl-attività tal-lejla tkellmu wkoll il-President tar-Riċerka Politika tal-PN, Martina Caruana, u s-Segretarju Ġenerali tal-PN Michael Piccinino. .td_uid_3_6149ab5676629_rand.td-a-rec-img{text-align:left}.td_uid_3_6149ab5676629_rand.td-a-rec-img img{margin:0 auto 0 0}